|  |  |
| --- | --- |
|  | **Pesterzsébet-Központi Református**  **Egyházközség**  1204 Budapest, Ady E. u. 81.  Tel/Fax: 283-0029  www.pkre.hu |
| ***1893-2021*** |  |

Pesterzsébet, 2021. június 13.

***Kreisz János, lelkész***

**Cantate vasárnap**

**Alapige:**Zsoltárok 104; 33

***„Éneklek az Úrnak, amíg élek, zsoltárt zengek Istenemnek, amíg csak leszek.”***

*„Várok mindenhol rád, és bármikor megtennék bármit, ha a kéred, harcolok érted. Ez mindenhonnan szól lélekhangokból szültettem és ez az, ami éltet.”*

**Magyarország egyik legjobb együttesének az egyik száma kezdődik így. Bizony még egy rock zenekar is képes megérezni azt, hogy az ember lelke mennyire tud rezonálni a zenével és az énekkel.** Mert a zene, az ének és a lélek kölcsönösen hatnak egymásra. Ahogyan a hirdetésekben is hallottuk, a mai vasárnap Cantate vasárnap, vagyis az istentisztelet középpontjában a gyülekezeti, Istent magasztaló ének és a zene lesz.

**Kedves Testvérek, az ének és a zene végigkíséri az ember történetét. Az első embertől, egészen napjainkig, nem volt olyan kultúra, nem volt olyan emberi közösség, amely ne énekelt volna, ne zenélt volna.** Jó példa erre a ma is létező, őserdőkben élő ún. „primitív” törzsek. Dobokat, egyszerű fúvós hangszereket használva zenélnek a maguk szórakoztatására és isteneik dicsőítésére. De így volt ez, az **ókori Görögországban**, a **Római birodalomban,** a középkor **nagy királyságaiban,** az új, és a **modern korokban** egyaránt. Elképzelhetetlen lenne az élet, hogy ha nem lenne benne a zene és az ének. Bele tudunk egy pillanatra gondolni? Milyen szörnyű világ lenne az, ahol nincsen zene?! Igen, mert a zene különös módon hat az emberre. Sokkal szegényebb, keserűbb, unalmasabb, befele fordulóbb lenne az ember, ha nem lenne zene.

**Mert a zenének van egy olyan különös „tulajdonsága”, hogy képes rezonálni az ember lelkével.** **Sárospatakon éltem át egyszer, hogy a helyi lelkipásztor parókiáján voltam**, mert meghívtak ebédelni. Az ő nappalijuk falán lógott, talán még most is ott van, egy hegedű. És miközben tálaltunk, délben megszólalt a pataki templom harangja. **A hegedű pedig, ami a falon volt, hangokat adott ki. Megremegtek a húrjai, és hangokat adott ki.** Nyilvánvalóan én bután néztem, hogy: *„Hát ezt, hogy csinálja tiszteletes úr?!”,* mire ő felvilágosított, hogy ha a harang közelében van egy hegedű, ha a harang megszólal, akkor a hegedű, ha úgy van hangolva, az is „megmozdul”. **Pontosan ilyen az emberi lélek és a zene kapcsolata. Képesek rezonálni.**

**A zene és az ének végigkíséri az ember történetét. Éppen így a keresztyénség történetét is.** Az Istent magasztaló, dicsőítő zene és ének végigkíséri a keresztyénség történetét. **Hogy mennyire így van, az énekeskönyvünkben van olyan ének, amit maga Mózes énekelt meg.** A 90. zsoltár, ami Anyaszentegyházunk himnusza. *„Te benned bíztunk elejitől fogva…”* **Vagy ilyen szép, ősi keresztyén énekünk a 229. számú dicséretünk.** *„Hű pásztorunk vezesd a Te árva nyájadat…”* Ez az ének Alexandriai Kelementől származik, aki János apostol tanítványa volt! És ha végignézzük a zenetörténetet, **a legnagyobb művek szinte mind-mind Istent magasztaló és dicsőítő alkotások. Kedves testvérek, hogy mennyire fontos a zene, erről tesz bizonyságot a Szentírás, amikor arról számol be, hogy a mennyországban lesz egy mennyei kórus, akik szüntelenül dicsőítik az Istent és a megöletett Bárányt, Jézust.** **Egyedül erről a művészeti ágról tudjuk biztosan, hogy lesz a mennyben.** Nem olvasunk róla, hogy lenne majd ott költészet, festészet vagy éppen szobrászat, de arról igen, hogy ének és zene az lesz!

**Kedves testvérek, az embernek szüksége van a zenére és az énekre. Az emberi önkifejezésnek talán ez legősibb módja.** Gondoljatok egy pillanatra a **csecsemőkre.** Szavakkal még nem tudja kifejezni magát, csak úgy, ha a hangerejével játszik. Csak azzal tud jelezni a szüleinek, ha valami baj van, vagy ha valamire szüksége van. **Vagy, ha az ember nincs jó lelkiállapotban, akkor segít a zene.** Ha ilyenkor meghallgatjuk mondjuk a Lacrimosat, azt fogjuk érezni, hogy megértenek. **Bármilyen furcsa is lesz amit mondok, de „megért” engem a zene, és vígaszt nyújt. Ugyanígy, ha örömünk van, a zene képes elmélyíteni azt az örömet, azt érezzük ilyenkor, hogy a zene „együtt örül velem”.** De miért lehet ez így? Miért ez a különös kapcsolat? Azért, mert a zene és az ének hat az ember lelkére. **Volt néhány éve egy előadás talán van köztetek, aki emlékszik rá. Takaró Misi bácsi tartott előadást, itt a templomban a zenéről, az „én zeném” címmel.** És lejátszatott egy gyönyörű Bach művet. Lement a lélekemelő darab, majd utána Misi bácsi a következőt kérdezte*: „Ugye közben senkinek nem jutott eszébe semmi agresszív vagy brutális gondolat?”* És valóban nem volt ilyesfajta gondolatunk közben. Mert a zene hat az emberre.

**Kedves testvérek, mivel a zene és az ének önkifejezés, a keresztyén ember el kell, hogy jusson odáig, hogy Istent dicsőíti vele.** Figyeljétek meg, hogy a történelem legcsodálatosabb zenéi és énekei, mind olyan emberektől származnak, akik Isten közelében voltak. **Mert amikor az ember az Isten közelében van, énekel.** Nézzétek a Szentírásban is, amikor arról olvasunk, hogy énekelnek, zenélnek Isten emberei, mind olyankor teszik ezt, amikor Isten közelében vannak. Gondoljatok csak **Debóra** énekére, vagy **Dávid** gyönyörű zsoltáraira. Vagy az Újszövetségben **Máriára vagy Erzsébetre**. **Mind olyankor énekelnek, amikor az Istenhez egészen közel vannak, tulajdonképpen Istennel vannak. Istennek ez a közelsége úgy hat az emberre, hogy túlcsordul belőle az, hogy közel van az ő Teremtőjéhez.** Figyeljétek meg, hogy ezek az énekek, ezek a dallamok szinte kivétel nélkül mind Isten dicsőségét és nagyságát hirdetik. **Mert amikor a mindenható Úristen közel jön egy emberhez, olyankor egyetlen dolgot tehetünk: Őt dicsérjük és magasztaljuk.**

**Éppen ez a keresztyén ének, és zene többlete.** Mert ezek az énekek mind úgy születtek, hogy az Isten közel jött egy emberhez, és így születtek meg a dicsőítés és a hála szavai. *„Magasztallak én téged, Isten egeknek királyát. Hogy tőlem messze űzted a sötét éjnek homályát. Nem küldél rám betegséget, sem egyéb ínséget, épségben megtartottál, e napra engem juttattál.”*

**Ezek a csodálatos énekek, amiket vasárnapról vasárnapra énekelünk, szinte kivétel nélkül mindig Igét idéznek.** Micsoda lehetőség ez?! Micsoda kegyelem, hogy hétről-hétre Istent az Ő csodálatos Igéjével dicsőíthetjük! **Ne vond meg önmagadtól ezt a lehetőséget. Ne mond azt,** hogy *„nekem nincs jó hangom, majd énekel más…”* Ne fosztd meg önmagadat ettől az ajándéktól. **Olvasd a Szentírást! Mind az Ó- mind az Újszövetség dalol! Énekel Dávid, Mózes, Jézus és a tanítványai is zsoltárokat énekelve mennek fel a Gecsemáné kertjébe.** Dicsőítsd az Istent! Neked van rá szükséged! Ha a lelked képes rezonálni ezekkel a csodálatos énekekkel, Isten Igéjével, akkor megtapasztalhatod azt, hogy ezeken keresztül Isten képes közel jönni tehozzád. „*Közeledjetek az Istenhez, és Ő közeledni fog hozzátok!” –* mondja az Ige. **Hogyan közeledhetek Őhozzá? Úgy, hogy az Ige közelében vagyok. Ne vedd el önmagadtól ennek a csodálatos találkozásnak a lehetőségét azzal, hogy nem dicsőíted, mondván, hogy nincs hangod vagy kedved hozzá.**

**Kedves Testvérek, ha az ember átéli ezt a csodát, hogy közel jön hozzá az Isten, akkor már itt a földön bepillantást nyerhet abba, ami a mennyországban szüntelenül történik.** Mégpedig abba, hogy odafent szüntelenül énekel egy mennyei kórus. Dicsőítve az Istent és a Bárányt. Ez az ének egy új ének lesz, amit most senki sem ismer. **A mi énekeink éppen ezért, csak előképei lehetnek a mennyeinek.** Miért lesz ott fent új ének**? Miért nem azokat zengjük tovább, amiket most is énekelünk?** Miért nem ismerheti senki már itt a földön az „új éneket?” **Azért, mert bár a mi énekeink, dicsőítéseink szentlelkes énekek, és Isten közelsége ihlette őket, mi magunk nem vagyunk folyamatosan Isten közelében.** Odafent azonban örökké a mennyei Atya közelében leszünk. **A mennyei kórusból pedig már nem az önkifejezés, hanem csak az Ő dicsőítése fog túlcsordulni.** **Ha valaha is megérzett valamit a lelked abból, hogy Isten közel jön tehozzád az Ő dicsőítése közben, akkor megérezhettél valami mennyei dolgot.** Valamit, amiről az Ige így számol be: „*És az Isten eltöröl minden könnyet az ő szemeikről; és a halál nem lesz többé; sem gyász, sem kiáltás, sem fájdalom nem lesz többé,”* Megérezhettél valamit az örök boldogságból. **Ha már az megtörtént az életedben, akkor bíztatlak arra, hogy ezentúl úgy énekelj Neki, és dicsőítsd Őt, hogy tudd, hogy amit teszel, az a mennyei örökké zengő, dicsőítő kórus előképe.** **Ha pedig még nem éltél át ilyen csodát, bíztatlak arra, hogy miközben énekelsz, tudatosítsd önmagadban azt, hogy te most az Istennek énekelsz. Őt magasztalod az ő csodálatos Igéjével.**

Befejezem. Szívből kívánom mindannyiunknak azt, hogy egyszer majd ott fent a mennyei kórusban, közösen énekelhessük Istenünknek és a Báránynak az új, mennyei éneket.

Ámen!